Ambrogio Lorenzetti

Pitor.
Nassù a Sien-a dël 1290 anviron, mòrt a Sien-a dël 1348, Ambrogio Lorenzetti a l'é stàit un dij prinsipaj mèistr dël gòtich senèis.

A l'era probabilman anlev ëd sò frel Pietro e fin-a al 1324 a l'ha travajà a Sien-a.
Dël 1327 a l'é intrà a Firense ant la corporassion dij médich e spessiari.
A l'é tornà a Sien-a mach dël 1332, al pi prest.

 Lë stil 
Lorenzetti a cobia la pitura senèisa a dj'element ëd l'art fiorentin-a, a aprofondiss ij tema e j'element ëstilìstich ëd Giotto e ëd Martini.

L'euvra dj'achit as caraterisa për dle forme sempie, ciàire e sclinte, an dij color fòrt.
A fà seurte l'oget da lë spassi.
Ij travaj pi tardiv a testimònio ëd na concession global ëd lë spassi, davzin-a a n'arpresentassion an prospetiva.
Ij përsonage a son ëscasi pi nen caraterisà.

 Euvre prinsipaj 
 Madòna con ël Bambin e dle sante (1319-1348, tempra su bòsch; 87x41 centim ël tablò dë snistra, 100,5x55,5 centim col sentral, 87x41,5 centim col ëd drita)
 Ant ël tablò sentral d'ës trìtich, Gesù a ten n'anscrission con le paròle Beati pauperes. Lorenzetti a arpresenta ij rapòrt ëd grinor antra Marìa e ël Bambin: chiel-sì a së s-ciassa contra 'l moro 'd soa mare e a la strenz al còl; Marìa a rëspond a 's gest con në sguard pien ëd dosseur. Ant ël tablò dë snistra, Marìa Madlen-a a ten ël vaset d'unguent portà an sla tomba ëd Gesù; an col dë snistra, santa Dorotea a smon un bochet ëd reuse al Bambin, sign dël martiri che chila a l'ha patì.
 San Nicòla a arsùssita na masnà (1332 anviron, tempra su bòsch, goernà a la Galarìa dj'Ufissi a Firense)
 Maestà (1335 anviron, tempra su bòsch, 155x206 centim)
 Ës tablò an sinch part a l'é stàit dëscoatà dël 1867 ant ël solé dël convent ëd j'agustinian ëd Massa Marìtima. L'euvra a mostra Marìa che a strenz con grinor ant ij sò brass ël Bambin Gesù. An sjë scalin dël tròno a-i é dj'alegorìe ch'a përsonìfico le virtù teologaj: fe, speransa e carità.
 Sità an sla riva dël mar (1340 anviron, tempra su bòsch, 22x33 centim, goernà a la Pinacoteca nassional ëd Sien-a)
 La Nonsiassion (1344)

Lorenzetti, Ambrogio